Siunnersuummut nassuiaatit

**Nassuiaatit nalinginnaasut**

**1. Aallaqqaasiineq**Sinneqartoorutit Kalaallit Nunaanni isertinneqartut Kalaallit Nunaanni akileraarusernissaat siunnersuummi siunertaavoq. Paasineqarnikuuvoq ingerlatseqatigiiffiit angerlarsimaffeqarnerup nunamut allamut nuunneratigut aningaasat Kalaallit Nunaanni inuussutissarsiornermi ingerlatsinermi isertarineqartut akileraarusernissaat pinngitsoorsinnaagaat. Taamaammat ingerlatseqatigiiffinnik Kalaallit Nunaanni tamakkiisumik akileraartuujunnaartunik akileraarusiinerup annertusineqarnissaa siunnersuutigineqarpoq.

Siunnersuut aamma Inatsisartut inatsimmi kingunerinik naqqiinernik annikitsunik allanik imaqarpoq.

**2. Siunnersuummi immikkoortut pingaarnerit**2.1.Siunnersuutigineqarpoq akileraartuujunnaarnermi akileraarusiineq annertusineqassasoq aalajangersagarlu erseqqissarneqassasoq.

*Inatsisit atuuttut*

Inuit imaluunniit inatsisit tunngavigalugit inuttut isigineqartut Kalaallit Nunaanni akileraartuujunnarpata, § 38 naapertorlugu akileraarusiisoqartarunnaassaaq (akileraartuujunnaartoqassaaq). Akileraartuujunnaarnermi pigisat (pigisat nalillit) ilaat piffissami akileraartuujunnaarnermi pigineqarunnaartutut isigineqarput. Imatut paasillugu piffissami ingerlatsiunnaarfimmi pigisanit akileraaruserneqartussanit iluanaarutinik aningaasanngorlugit akilerneqanngitsunik akileraarusiisoqassasoq.

Iluanaarutit pigisat piffissami ingerlatsiviujunnaarfimmi pisiarineranni akiata niuernermilu nalingata assigiinngissutaattut naatsorsorneqassaaq. Pissarsiarinerani akia tassaavoq pigisap Kalaallit Nunaannut eqqunneqarami niuernermi nalinga.

Aalajangersakkami inuit inatsisillu tunngavigalugit inuttut isigineqartut pigisaat inuussutissarsiornermut iluanaarniarnermullu atatillugu pissarsiarineqartut ilaapput, tak. § 34, nr. 2. Taaguummi inuussutissarsiutigalugu, ilaapput assersuutigalugu pigisat tigussaasut tigussaanngitsullu inuussutissarsiortup, ingerlatseqatigiiffiup imaluunniit peqatigiiffiup il.il. inuussutissarsiornermik ingerlatsinerani ilaasut. Aamma inuit inatsisillu tunngavigalugit inuttut isigineqartut aningaasaqarnermi isumaqatigiissutaat § 17-imi ilaasut ilaapput. Aamma pisassarisat (obligationit) erniat procentiata minnerpaaffissaat atorlugu ernialerneqartut, tak. § 18, pisassarisat inunnit Kalaallit Nunaannut tamakkiisumik akileraartunit pigineqarpata ilaapput. Naggasiullugu ingerlatseqatigiiffiit il.il. tamakkiisumik akileraartut aktiat, piginneqataassutsit, pisassarisanik, qularnaveeqqusiussaqarluni taarsigassarsinermi allagartat, obligationit pigisaat § 16, imm. 1 aamma 2-mi ilaasut ilaapput.

Iluanaarutit § 38 malillugu naatsorsorneqartut ukiumi isertitsiviusumi akileraartuujunnaarnermi nammineerluni nalunaarsuinermi ilanngunneqassapput.

Ingerlatseqatigiiffik inulluunniit inuk tamakkiisumik akileraartuujunnaarpat, kisiannili aalajangersimasumik ingerlatsivik atorlugu suli Kalaallit Nunaanni inuussutissarsiummik ingerlataqarpat, pigisat ingerlatsivimmut ingerlatanik ingerlatitseqqittumut aalajangersimasumut attuumasut akileraaruserneqassanngillat. Aalajangersimasumik ingerlatsivik assersuutigalugu tassaavoq Kalaallit Nunaanni allaffik tunisassiorfilluunniit. Ingerlatsivik aalajangersimasoq § 2, imm. 1. nr. 10 malillugu kingusinnerusukkut akileraartuujunnaarpat, tamanna § 38 malillugu ingerlatsiviup pigisaanit akileraarusiiunnaarnermik kinguneqassaaq.

*Siunnersuut*

§ 38 atuuttoq, aningaasanik akileraarusiinani Kalaallit Nunaannit annissinissap pinngitsoortinnissaanut naammanngitsutut isikkoqarpoq. Aalajangersakkami taamaalilluni taamaallaat pigisanit tigussaasunit tigussaanngitsuniillu aamma aningaasaqarnermi isumaqatigiissutinit pissarsiat nalingi aningaasanngorlugit akilerneqanngitsut pineqarput.

Aalajangersakkami taamaalilluni aningaasat annertusiartortinnerat ukiut siuliini Kalaallit Nunaanni inuussutissarsiornermik ingerlatsinermi iluanaarutaasimasinnaanut ilaanngillat. Tassaasinnaapput assersuutigalugu ingerlatseqatigiiffiup aningaaserivimmi uninngasuutai aningaasalluunniit pisassat.

Ingerlatseqatigiiffiup ingerlatsiunnaarnerani aamma taamaallaat suliffeqarfiit akileraarutaannik 25 procentimik akileraarusiisoqassaaq. Akileraarusiineq taamaalilluni Kalaallit Nunaanni ingerlatseqatigiiffimmit pissarsianit akileraarutinit annikinnerungaarpoq: Pissarsiat ingerlatseqatigiiffimmi aktiaatilinnut akilerneqartut malitassatut pingaarnertut 42-nit 44 procentinut akileraaruserneqartarput, kisianni aatsitassarsiornermi suliffeqarfinnut il.il. Kalaallit Nunaanni akileraarusiinermut malittarisassani aktiaatilik nunami Kalaallit Nunaata marloqiusamik akileraarusiisarneq pillugu isumaqatigiiffigisaani angerlarsimaffeqarpat malitassaq pingaarneq aamma tassaavoq 35 procenti.

Ingerlatsiunnaarnermi akileraarusiinermi aningaasat annertusiartortinneqarnerisa ilaannginnerisa saniatigut, ingerlatseqatigiiffiup Kalaallit Nunaanni angerlarsimaffeqarnera nuunneqarpat aktiaatillit pissarsianit akileraarutinik ingerlatseqatigiiffimmit ilanngaaffigineqannginnissaannik aamma kinguneqarpoq.

Ingerlatseqatigiiffiup akileraartarnermi nunamut allamut angerlarsimaffeqalerluni nuunneratigut, taakkunannga akileraarnani Kalaallit Nunaannit anninneqarsinnaapput. Ingerlatseqatigiiffik taamatut pisoqarnerani Kalaallit Nunaanni taamaallaat ukiut ingerlaneranni sinneqartoorutinit akileraarutinik akiliissaaq. Ingerlatseqatigiiffiit § 1, imm. 1, nr. 3-p kinguneraa ingerlatseqatigiiffiit Kalaallit Nunaanni angerlarsimaffeqartutut nalunaarsorneqarsimagunik imaluunniit ingerlatseqatigiiffiup aqutsisui Kalaallit Nunaanni tamakkiisumik najugaqarpata Kalaallit Nunaanni Kalaallit Nunaanni tamakkiisumik akileraartutut isigineqassasut. Ingerlatseqatigiiffiup inatsimmi malittarisassat malillugu tamakkiisumik akileraartutut isigineqarnissaanut piumasaqaatip 1-ip eqqortinneqarnissaa naammappoq. Kisianni marloqiusamik akileraartarneq pillugu isumaqatigiissutini Kalaallit Nunaata OECD-mi periutsit pillugit isumaqatigiissut tunngavigalugu isumaqatigiissutaani atuuppoq, ingerlatseqatigiiffiup aqutsisuisa nunami najugaqarfianni akileraartutut isigineqassasoq. Aqutsisut nunamut allamut nuuppata ingerlatseqatigiiffik Kalaallit Nunaata avataani akileraartarnermi angerlarsimaffeqartutut isigineqassaaq.

Akileraaruseriffiup pisumi ataatsimi paasivaa, ingerlatseqatigiiffiup aqutsisui Kalaallit Nunaanni nuuttut, nuunnerullu kingorna ingerlatseqatigiiffimmit pissarsiat annertuut pissarsiaritinneqartut Kalaallit Nunaanni akileraaruserneqarsinnaanngitsut. Ilaatigut § 69 a-mi marloqiusamik akileraartarnermik isumaqatigiissutinik atornerluinerup pinngitsoortinnissaanut malittarisassat atuuttut atorlugit malittarisassani atuuttuni putu sunniuteqartumik iliuuseqarfigineqarsinnaanngilaq.

§ 38-p nutaamik oqaasertalernissaa siunnersuutigineqarpoq. Aalajangersagassatut aalajangersakkat allannguutinik arlalinnik aningaasat akileraarutaanatik Kalaallit Nunaannit anninneqarsinnaannerannut sunniuteqarnerusumik illersuutaasussanik imaqarput.

Tulliullugu siunnersuutigineqarpoq § 38, imm. 3-p ilanngunneratigut Kalaallit Nunaanni akileraarunnaarnermi akileraarusiinermi aningaasat ingerlatseqatigiiffinni peqatigiiffinnilu akileraartartuni ileqqaarneqarsinnaasimasut ilanngullugit annertusineqassasoq. Aalajangersakkami taamaallaat ingerlatseqatigiiffiit peqatigiiffiillu il.il. piffissami ingerlatsiunnaarnermi tamakkiisumik akileraartut ilaapput, taamaalillunilu ingerlatseqatigiiffiit nunani allaneersut Kalaallit Nunaanni aalajangersimasumik ingerlatsivillit ilaanatik.

Siunnersuut malillugu tamakkiisumik akileraarunnaarnermi isertitat ingerlatseqatigiiffiup atorunnaarnerani aktiaatilinnut pissarsiaritinneqarsinnaasimasut naatsorsornerisigut akileraarusiisoqassaaq. Taamaalilluni naatsorsuinermi ingerlatseqatigiiffiup akiitsuisigut akiligassat ilanngaatigalugit ingerlatseqatigiiffik pigisaasa nalingat takutinneqassapput. Nalingi tassaappata pigisat tigussaasut tigussaanngitsulluunniit pisat piffissami ingerlatsiunnaarfimmi niuernermi nalingat tunngavigalugu naatsorsorneqassapput.

Ingerlatseqatigiiffik isertitatut naatsorsorneqartunit pissarsianit akileraarutinik ilanngaasseqquneqassaaq Nunattalu Karsianut akileeqquneqassalluni. Isertitat taamaalillutik pissarsiatut isigineqassapput.

Ingerlatseqatigiiffiup ingerlatsiunnaarnerani iluanaarutinit aningaasanngorlugit akilerneqanngitsunit suliffeqarfittut akileraarusiinermi, § 38, imm. 1 atuuttoq siunnersuutigineqartorlu naapertorlugit inatsimmi § 87 naapertorlugu pissarsiat assigiinngissutaannit akileraarutinik akileraarusiisoqassaaq. Tamanna ingerlatseqatigiiffik tamakkiisumik akileraarunnaarnermut pissarsisitsinermi ilanngaasiisinnaatitaanermik atuisinnaannginnera aamma isiginiarneqarpoq.

Taamaalilluni ingerlatseqatigiiffiit il.il. siunnersuut malillugu oqaaseqatigiit aappaat malillugu akileraaruserneqassapput: Siullermik pigisat § 38, imm. 1 naapertorlugu piffissami ingerlatsiunnaarnermi pigiunnaarneqartutut isigineqartut akileraaruserneqassapput. Tulliullugu imm. 3-mi aalajangersagaq malillugu suliffeqarfimmik atorunnaarsitsinermi piffissami ingerlatsiunnaarnermi isertitanik naatsorsukkanik akileraarusiisoqassaaq.

Ingerlatsiunnaarnermi § 38, imm. 1 aamma imm. 3 malillugu akileraarusiinermut assersuut.

A inuuvoq Kalaallit Nunaanni angerlarsimaffeqartoq. A-p ingerlatseqatigiiffimmi B A/S-imi aamma Kommuneqarfik Sermersuumi Kalaallit Nunaanni angerlarsimaffeqartumi akiat 100 %.-ii pigai. A nammineq ingerlatseqatigiiffillu Danmarkimut nuunniarput.

Ingerlatsiunnaarneq A-mut B A/S-imi aktianik § 38 siunnersuutigineqartoq naapertorlugu aamma akilerartussaanikuunngimmat inuussutissarsiornermut aningaasannanniarnermulluunniit atatillugu pissarsiarinikuunngimmagit A-p § 34, imm. 2 A naapertorlugu B A/S-imi aktiat tuninerisigut ingerlatsiunnaarnermi akileraaruserneqarneranik kinguneqassanngilaq, Siunnersuut inatsisit tunngavigalugit inissisimanerup allanngorneranik kinguneqassanngilaq.

Ingerlatseqatigiiffik B ukuninnga pigisaqarpoq aningaasanngorlugulu akilerneqanngitsunik iluanaaruteqarpoq:

|  |  |  |
| --- | --- | --- |
| **Pigisat** | **Nalingi (kr.)** | **Piffissami ingerlatsiunnaarnermi iluanaarutit**  **(kr.)** |
| Aningaasat uninngasuutit | 500.000 | 0 |
| Ingerlatseqatigiiffinni allani aktiaatit | 2.000.000 | 1.000.000 |
| Kalaallit Nunaanni illuutit | 5.000.000 | 2.000.000 |
| **Katillugit** | **7.500.000** | **3.000.000** |

Ingerlatseqatigiiffik ingerlatsiunnarneq pissutigalugu § 38, nr. 1 aamma § 16, imm. 2 naapertorlugit akileraarutaasussanik aktianit 1 mio. kr.-nik aningaasanngorlugit akilerneqanngitsunik akileraaruserneqassaaq.

Illut Kalaallit Nunaanni akileraarusiisarnermut suli ilaammat, ingerlatsiunnaarnermut atatillugu pigiunnaarneqanngippat illu akileraaruserneqassanngilaq, tak. § 16, imm. 3 aamma § 2, imm. 1, nr 15.

Ingerlatseqatigiiffiup iluanaarutai aningaasanngorlugit akilerneqanngitsut akileraaruserneqartussat taamaalillutik 1 mio.kr.-upput, tamanna ingerlatseqatigiiffiup B-p ingerlatsiunnaarnermi 250.000 kr.-nik akileraaruserneqarneranik kinguneqarpoq, tak. § 38, imm. 1-itut siunersuutigineqartoq. Siunnersuut assersuummi inatsimmut atuuttumut sanilliullugu akileraarusiinerup assigiinngissuteqarneranik kinguneqanngilaq.

Tulliullugu § 38, imm. 3-tut siunnersuutigineqartoq malillugu ingerlatsiunnaarnermi akileraarusiisoqarpoq, ingerlatseqatigiiffiup § 38. imm. 1 malillugu suliffeqarfiup akileraarutaasa akilerneqarnerisa kingorna nalinga tamarmiusoq 7.250.000 kr.-uvoq, taassumalu nalinga suliffeqarfiup akiliisinnaassuseqarluni atorunnaarsinnerani A-mut pissarsiaritinneqarsinnaasoq.

Kommuneqarfik Sermersuumi akileraarutit procentiat tamarmiusoq 42-voq, taamaammat pissarsiat assigiinngissutaasa akileraarutaat (42 -25 procenti) 17 procentiuvoq. Ingerlatseqatigiiffiup B-p taamaalilluni pissarsianit akileraarutit ( 7.250.000-t 17 procentia) 1.232.250 kr. ilanngaatigissavai akilerlugulu.

Naggasiullugu ingerlatseqatigiiffiit akileraarunnaarnermik akileraaruseriffimmut nalunaaruteqarnissaat pillugu aalajangersagaq ersarissoq ilanngunneqassasoq siunnersuutigineqarpoq. Pisuni amerlasuuni ingerlatsiunnaarneq aatsaat akileraaruseriffiup misissuinerani imaluunniit nammineerluni nalunaarsuut nassiunneqarunnaaraangat paasineqartarpoq. Tamanna akileraaruseriffimmut annertuumik nanertuutaaneranik kinguneqarpoq. aamma siunnersuutigineqarpoq, piaaraluni mianersuaalliorujussuarluniluunniit unioqqutitsisoqarpat akiliisitsinikkut pineqaatissiissuteqarsinnaassasoq.

2.2. Kingunerinik aaqqiinerit il.il.

Siunnersuut tulliullugu kingunerinik aaqqiinernik erseqqissaanernillu annikitsunik imaqarpoq.

*Ingerlatseqatigiiffiit piginnittuusut iluminni nuussisarnerat*

Ingerlatseqatigiiffiit piginnittuusut iluminni nuussisarnerata killingata qaqugukkut isigineqassanersoq Inatsisartut inatsisaatigut nr. 72 2023-meersumi, § 36 c, imm. 1 nr. 3-kkut 2:1-imit 4:1-imut qaffanneqarpoq.

Kisianni allannguut taanna nammineq pigisat allaniillu aningaasaliissutit qaangerpagit, akileraartup ernianik ilanngaasiisinnaanera qanoq annikillisinneqassanersoq pillugu imm. 5-imi aalajangersakkamut kukkunikkut ilanngunneqanngilaq. Siunnersuut taassuma kinguneranik naqqiineruvoq.

*§ 39 C-mi pigisanit tunniunneqartunit akileraarusiineq soraarnerussutisianik naafferarlugit akilerneqartartunik aaqqissuussinerit*

Aningaasanit iluanaarutit ilaannik akileraarusiisarneq pillugu Inatsisartut inatsisaanni § 44, imm. 2, nr.- 5-ip aamma § 44, imm. 2, nr. 1-ip kiisalu § 1-ip akornanni malittarisassat imminnut akerleriinnerattut isikkoqarpoq. § 39 c-mi aalajangersakkani soraarnerussutisiassanik aaqqissuussinernit iluanaarutinik akileraarusiisarneq pineqarpoq. Tassani PFA Soraarneq-mit soraarnerussutisianik naafferarlugit akilerneqartartut PFA Danmarkimut 2018-imi nuunneqartut ilaapput.

§ 44, imm. 2, nr. 5-ip sillimmasiisup pigisanik tunniunneqartunik naafferarlugit akilerneqartartunik toqqorsivimmi iluanaarutit isertatut nalinginnaasumik 2018-imit akileraaruserneqartannginnerat kinguneraa. Tassannga iluanaarutit taarsiullugu aningaasaatinit iluanaarutit ilaannik akileraarusiisarneq pillugu Inatsisartut inatsisaat malillugu 15,3 procentimik akileraaruserneqarput. Iluanaarutit akerlianik pigisanik tunniussinerup kingorna soraarnerussutisiassanik toqqorsivimmut akiliinernik pissuteqartut, akerlianik aningaaserivimmi uninngasuutit erniaannit isertitat assigalugit isertitanik nalinginnaasumik akileraaruserneqartarput.

Kisianni agguaanermi tassani § 44, imm. 2, nr. 1 malinneqanngilaq, tassani § 39 c-mut imaluunniit aningaasaatinit iluanaarutit ilaannik akileraarusiisarneq pillugu Inatsisartut inatsisaanni § 1 aamma innersuussutigineqarput. Taamaammat siunnersuutigineqarpoq, § 44, imm. 2, nr. 5 atorunnaarsinneqassasoq. Soraarnerussutisiassanik toqqorsivimmi pigisanik aallaqqaammut tunniunneqartunik iluanaarutit aamma pissarsiat 2018-imi tunniunneqarnerisa kingorna akiliinernik pissuteqartut akornanni immikkoortitsisoqarnikuunngilaq. Taamaammat iluanaarutit tamarmiusut aningaasaatinit iluanaarutit ilaannik akileraarusiisarneq pillugu Inatsisartut inatsisaanni malittarisassat malillugit akileraaruserneqartarnikuupput. Taamaammat siunnersuut soraarnerussutisiassanik toqqorsivimmit naafferarlugit akilerneqartartut ilaannik akileraaruserinermi suliarinnittarnerup allanngortinneranik kinguneqanngilaq.

**3. Pisortanut aningaasaqarnermi allaffissornermilu kingunissai**

Siunnersuummi akileraartarneq pillugu inatsisip aaqqiivigineqarnissaa siunertaavoq, tamassumalu ingerlatseqatigiiffiit aningaasaatinik akileraarusiinani Kalaallit Nunaannit annissinissamut periarfissaat annikillisinneqassaaq. Siunnersuut pisortanut qanoq annertutigisumik isertitaqaataanissaa missingerneqarsinnaanngilaq, tassa suliffeqarfiit akileraartarnermi angerlarsimaffinnik nuussisut amerlassusaat ingerlatseqatigiiffinnilu taakkunani aningaasat ileqqaarnertut apeqqutaasorujussuussammata. Naggasiullugu suliffeqarfiit taarsiullugu akiliisinnaassuseqarluni suliffeqarfimmik atorunnaarsitsinerisa annertussusia apeqqutaavoq. Oqaatigineqassaaq malittarisassami ingerlatseqatigiiffik taarsiullugu suliffeqarfimmik Kalaallit Nunaanni atorunnaarsitsippat akileraarusiisarneq malittarisassami atuutilersinneqanngitsoq.

Ilimagineqarpoq ingerlatsiunnaarnermi nalunaaruteqartussaatitaaneq pillugu siunnersuut akileraaruseriffik ingerlatseqatigiiffiit Kalaallit Nunaanni akileraartarunnaartut pillugu paasissutissanik pitsaanerusumik pissarsisassasoq. Tamassuma aamma ingerlatseqatigiiffiit ingerlatsiviillu ingerlatsiunnaartunik missingiilluni annertussusiliisarnermi allaffissorneq annikillisissavaa.

Kingunerinik naqqiinerit il.il. pillugit siunnersuutit aningaasaqarnermi kinguneqassanngillat.

Siunnersuutip pisortanut allaffissornermi annertuunik kinguneqarnissaa ilimagineqanngilaq.

**4. Inuussutissarsiortunut aningaasaqarnermi allaffissornermilu kingunissai**

Siunnersuut ingerlatseqatigiiffinnut Kalaallit Nunaanni akileraarunnaartut annertunerusumik akileraaruteqarnermik nalunaaruteqartussaanermillu kinguneqassaaq. Taamaalilluni taamaallaat ingerlatseqatigiiffik il.il.Kalaallit Nunaanni akileraartarnermi angerlarsimaffeqarunnaarpat imaluunniit suliffeqarfittut akileraartannginneq nuuppagu allaffissornermi annertunerusumik suliaqarnerulertoqassaaq. Ilimagineqarpoq siunnersuut ingerlatseqatigiiffiit ingerlatsiviillu aalajangersimasut Kalaallit Nunaanni qaqugukkut akilerarunnaarnerannik ersarinnerusumik malittarisassaqalersitsissasoq.

Ilimagineqarpoq siunnersuut inuussutissarsiortunut ataatsimut isigalugu allaffissornerulernermik kinguneqassanngitsoq.

**5. Avatangiisinut, pinngortitamut innuttaasullu peqqissusiannut kingunissai**Siunnersuut avatangiisinut, pinngortitamut innuttaasullu peqqissusiannut kinguneqassanngilaq.

**6. Innuttaasunut kingunissai**Innuttaasut ingerlatseqatigiiffimmi Kalaallit Nunaammi akileraartarnermi angerlarsimaffeqarunnaartumi piginneqataassuteqartut siunnersuutikkut tamassuminnga pissarsianik akileraartinneqassapput. Akileraarutit ingerlatseqatigiiffimmit ilanngaatigineqassapput akilerneqarlutillu. Innuttaasut taamaalillutik allaffissornermi annertunerusunik pisussaaffeqassanngillat.

Ilimagineqarpoq siunnersuut innuttaasunut tamassuma saniatigut kinguneqassanngitsoq.

**7. Kingunissai annertuut allat**Siunnersuut annertuunik allanik kinguneqassanngilaq.

**8. Tusarniaaneq**Siunnersuut piffissami x. majimit x- junimut 2025 tusarniiffigineqartut tusarniaassutigineqarpoq aammalu tusarniaanermi nittartakkamut [www.naalakkersuisut.gl](http://www.naalakkersuisut.gl) ikkunneqarluni. Tamatuma saniatigut ilanngussaq 2 innersuussutigineqarpoq.

**Siunnersuummi aalajangersakkanut ataasiakkaanut nassuiaatit**

§ 1-imut

Nr. 1-imut

Siunnersuutigineqarpoq § 36, imm. 5 kingunerisaanik aaqqinneqassasoq, taamaalilluni pissutsit allallu aningaasaliissutaat (akiitsut) aamma nammineq aningaasaatinik naleqqiussineq 4:1-iussalluni.

Nr. 2-mut

§ 38, imm. 1-imut siunnersuutigineqartumut, aalajangersagaq nutaamik oqaasertalerneqarpoq, tamassumanilu akileraarusiinermi pigisat akiitsullu tamarmik akileraarnermut ilaasut, tassunga ilanngullugit assersuutigalugu goodwill aamma akiitsut nalinginit iluanaarutit akileraarutaasussaasut ilaanerisa erseqqissarnissat siunertaavoq. Kisianni erseqqissaanerup periutsit atuuttut pingaaruteqartut malinneqarmata nammineq pingaaruteqanngitsut nalilerneqarpoq.

Atorunnaarsitsinernut siunnersuummi ilaasunut assersuutit ataaniipput. Allaaserinninneq tamakkiisuunngilaq:

* § 1, imm. 1, nr. 1-2 malillugit tamakkiisumik akileraarunnaarneq.
* Ingerlatseqatigiiffiup Kalaallit Nunaanni akileraarnermi angerlarsimaveqarunnaarnera imaluunniit ingerlatseqatigiiffiup, peqatigiiffiup il.il. § 1-imi ilaasup atorunnaarsinnera.
* § 2, imm. 1, nr. 10 malillugu Kalaallit Nunaanni aalajangersimasumik ingerlatsisoqarunnaarnera.

Atorunnaarsitsinernut akileraaruserneqannginnermik kinguneqartunut assersuutit:

* Toqusoqarnerata kinguneranik ingerlatsiunnarneq.
* Inatsimmi kapitali 5 malillugu kattunnerup akileraaruseriffimmit akuerineqartup ilaatut imaluunniit kapitali 5 a-mi ilaasumik allannguinerup ilaatut ingerlatsiunnaarneq.

Akileraartup akileraarunnaarneranut piumasaqaat tassaavoq, akileraartup tunisinikkut piginnikkunnartoqarpat, pigisat akiitsulluunniit akileraarutaasussaanerat. Pigisat akiitsulluunniit taamaalilluni § 1 imaluunniit § 2 malillugu Kalaallit Nunaanni akileraarusiisitsisinnaanermut ilaassapput. Sulisoq killilimmik akileraartup assersuutigalugu aktianit pineqartup aningaasaqarniarnerup ilaatut pissarsiai akileraarutaasussaanngillat, tassa pineqartup taamaallaat Kalaallit Nunaaniinnermini sulinikkut isertitaminit akileraartussaammat, tak. § 2, imm. 1, nr. 1.

Ingerlatseqatigiiffik imaluunniit peqatigiiffik § 3 naapertorlugu akileraartussaanngippat, akileraartussaannginnermi taanna aalajangersagaq malillugu akileraarunnaarnermut aamma ilaavoq

Pigisaq akiitsorluunniit ingerlatsiunnaarnerup kingorna Kalaallit Nunaanni akileraarusiisinnaatitaanermut suli ilaappat, pigisap pigiunnaarneqannginneratut isigineqarpoq. Tamanna inatsimmi oqaasertanik erseqqissaaniarluni aamma siunnersuutigineqarpoq. Ingerlatseqatigiiffik imaluunniit inuk assersuutigalugu Kalaallit Nunaanni aalajangersimasumik ingerlatsivimminik ingerlatseqqippat, pigisat ingerlatsiviup ingerlatsineranut ilaasut akileraaruserneqassanngillat. Pigisap imaluunniit akiitsup akileraarutaajunnaarnissaannut pigisaq Kalaallit Nunaanni aalajangersimasumik ingerlatsivimmut ilaanersoq naliliineq aamma apeqqutaavoq.

Aamma siunnersuummi imm. 1 malillugu akileraarunnaarnermut piumasaqaataavoq, akileraartup pigisanik imaluunniit akiitsunik pineqartunik piginnikkunnaarnermini akileraartoq inatsimmi malittarisassat malillugit akileraartuussasoq. Inuit assersuutigalugu pigisanik piginnikkunnaarnermi iluanaarutiminnik akileraartussaanngillat, tassunga ilanngullugu illu, pigisat inuussutissarsiornerup aningaasannanniarnerulluunniit ilaatut pigineqanngippata, imaluunniit § 34, nr. 2 naapertorlugu pigisat nalikillilersinnaatitaasut pineqanngippata. Inuit aamma pisassanit (assersuutigalugu obligationinit) piffissami pisassat pilersinneqarneranni erniat procentiattut § 18, imm. 2 naapertorlugu aalajangerneqartutut annertugisumik qaffasinnerusumilluunniit ernialerneqartut nalinginit iluanaarutinit akileraassanngillat. Ingerlatseqatigiiffiit il.il. akerlianik § 16 naapertorlugu aktiat, obligationit illunillu piginnikkunnaarnermi isertitat naatsorsorneranni ilanngaatigineqarsinnaanngitsunik akileraartussaapput.

Iluanaarutit pigisap pigiunnaarnerani niuernermi nalingata aamma pigisap pineqartup pissarsiarinerani akileraarnermi akiata assigiinngissutaattut naatsorsorneqassapput. Pissarsiarineranni akia tassaavoq pigisap Kalaallit Nunaani akileraarnermut eqqunnerani nalinga imaluunniit pigisaq nalikillilersinnaatitaappat piffissami pigiunnaarnerani akileraarnermi nalikillilernerani nalinga.

§ 38, imm. 2-tut siunnersuutigineqartumut

Aalajangersakkap § 38, imm. 5 atuuttoq imarisaa assigaa.

Aalajangersakkami aalajangerneqarpoq, aningaasatigut pigisat pissarsiarineranni nalingat tassaasoq pigisat piffissami Kalaallit Nunaanni akileraarnermut ilanngunneqarneranni nalinginnaasumik nalingat. Pigisanut allanut pissarsiarineranni nalingi imaluunniit pigisap nalikilliliinerit pissarsiareqqinneranut tunngavik malillugu nalinga atorneqassaaq.

§ 38, imm. 3-tut siunnersuutigineqartumut

Nutaatut siunnersuutigineqarpoq tamakkiisumik akileraarunnaarnermi ingerlatseqatigiiffiup ilanngaaseereerluni aningaasaatai plussimiittut akileraarusernerat atuutilersinneqassasoq.

Ingerlatseqatigiiffiup tamakkiisumik akileraarunnaarnermi isertitat aktiaateqartunut imaluunniit piginneqataassuteqartunut imaluunniit ingerlatseqatigiiffiup akiliisinnaassuseqarluni atorunnaarsinnerani pissarsiaritinneqarsinnaasut naatsorsussavai. Imatut paasillugu, ingerlatseqatigiiffiup akiitsui akileraarutillu akileqquneqartut allat akilerneqarsimanissaat.

Ingerlatseqatigiiffiup isertitatut naatsorsorneqartunit pissarsianit akileraarutit ilanngaatigissavai akilerlugillu. Aalajangersakkami oqaaseqatigiit 3-ata kinguneraa, aalajangersagaq ingerlatseqatigiiffimmik atorunnaarsitsinerup ingerlatsiunnaarnernilluunniit kinguneranik ingerlatsiunnaarnermi atuutinngitsoq. Aalajangersagaq aamma inatsimmi kapitali 5 malillugu akileraaruteqanngitsumik kattunnerup akileraaruseriffimmit akuerineqartup kinguneranik ingerlatsiunnaarneq imaluunniit allannguineq kapitali 5 a-mi ilaasoq pineqarnerata kinguneranik ingerlatseqatigiiffiup ingerlatsiunnaarnera pineqarpat atuutissanngilaq.

Aalajangersakkami taamaalilluni, taamaallaat akileraarnermi angerlarsimaffik nunamut allamut, tassunga ilanngullugit Danmarkimut imaluunniit Savalimmiunut nuunneqarneranik imaluunniit ingerlatseqatigiiffik § 3 malillugu ingerlatsinera akileraarutaanngitsumik nuunneranik pissuteqarpat ingerlatseqatigiiffiit ilaapput.

Aalajangersakkami oqaaseqatigiit sisamaata kinguneraa, § 16, imm. 2 malillugu iluanaarutinit akileraarutit piginneqatigiissuteqartup (aktiaatillip imaluunniit pigineqataassuteqartup) akilersimappagit appaatitsisoqassasoq. Aalajangersakkami piginneqatigiissuteqartut akileraarnermi angerlarsimaffik nunamut allamut, tassunga ilanngullugit Danmarkimut aamma Savalimminut, nuunneqarpat tassungalu atatillugu ingerlatseqatigiiffimmi piginneqatigiissunit iluanaarutit aningaasanngorlugit akilerneqanngitsut ingerlatsiunnaarnermi akileraaruserneqarpata, marloriaammik akileraannginnissaq siunertaavoq.

Aalajangersakkami oqaaseqatigiit 1-iat 2-allu malillugit akileraarutinik ilanngaassineq akiliinerlu §§ 86-88 malillugit pissapput. Aalajangersakkami oqaaseqatigiit 5-iasa kingunerani piffissaq nalunaaruteqarneq ilanngaassinerlu piffissami Kalaallit Nunaannut tamakkiisumik akileraarunnaarfimmit naatsorsorneqassasut.

§ 38, imm. 4-tut siunnersuutigineqartumut. Siunnersuutigineqarpoq ingerlatseqatigiiffik imaluunniit aalajangersimasumik ingerlatsivik Kalaallit Nunaanni angerlarsimaffeqarunnaarpat nalunaaruteqartussaatitaaneq atuutilersinneqassasoq. Tassani aamma ingerlatseqatigiiffiup atorunnaarsinneqarnerat kinguneranik ingerlatsiunnaarneq ilaavoq. Atorunnaarsitsinermik suliaqartoq imaluunniit ingerlatseqatigiiffiup aqutsisui nalunaaruteqartussaatitaapput. Aalajangersakkami inuit ilaanngillat.

Nr. 3-mut

Siunnersuutigineqarpoq § 39 a, imm. 6 imatut allanngortinneqassasoq, aalajangersagaq malillugu akiliisoqarnissaanik Kalaallit Nunaanni aalajangersakkami atuuttoq atornagu soraarnerussutisiassanik ileqqaartarfimmut Danmarkimi angerlarsimaffeqartumut piumasaqaateqartoqarsinnaasoq Tamanna § 39 a-mut soraarnerussutisiassanik ileqqaartarfimmut Danmarkimi angerlarsimaffeqartumut malittarisassamut atatillugu isigineqassaaq.

Nr. 4-mut

Siunnersuutigineqarpoq § 44, imm. 2, nr. 5 atorunnaarsinneqassasoq. Aalajangersakkami pineqarpoq soraarnerussutisiassanik naafferarlugit akilerneqartartuni aaqqissuussinerni pigisanit tunniunneqartunit pissarsiat akileraaruserneqassasut. Soraarnerussutisiassanik aaqqissuussinernit pissarsiat § 39-mi ilaapput, tamassumalu kingorna inatsimmi § 44, imm. 2, nr. 1 malillugu pissarsianit akileraartoqassanngilaq.

Nr. 5-imut

Siunnersuutigineqarpoq isertitat ingerlatseqatigiiffimmit siunnersuummi § 38, imm. 3 malillugu Kalaallit Nunaannut akileraarunnaartumit naatsorsorneqartut pissarsiatut isigineqassasut. Taamaammat ingerlatseqatigiiffik pissarsianit naatsorsorneqartuni pissarsianit akileraarutinik ilanngaassisussaatitaavoq akiliisussaatitaallunilu.

Nr. 6-imut

Siunnersuutigineqarpoq § 87, nr. 5 nutaatut ilanngunneqassasoq. Pissarsiat § 38, imm. 3 malillugu naatsorsorneqartut § 87, imm. 1 malillugu pissarsiat assigiinngissutaannit akileraarutitut akileraaruserneqassapput.

Nr. 7-imut

Siunnersuutigineqarpoq § 38, imm. 4 malillugu akileraarunnaarnermik kingusinaarluni nalunaaruteqarneq nalunaaruteqannginnerluunniit akiliisitsinikkut pineqaatissiissutigineqarsinnaasut.

§ 2-mut

Imm. 1-imut 2-mullu.

Imm. 1-imut aamma 2-mut. Siunnersuutigineqarpoq Inatsisartut inatsisaat ulloq 1. januar 2026 atuutilersinneqassasoq aamma ukiumut isertitaqarfiusumut 2026-mut atuutissasoq.

Imm.. 3-mut.

Siunnersuutigineqarpoq siunnersuummi § 38, imm. 3, 2025-mi ullup taaneqartup kingorna akileraarunnaarnermut atuutissasoq. Kisianni isertitanit pissarsianit akileraarutinik aatsaat 2026-mi nalunaaruteqartoqassasoq ilanngaasoqassasorlu. Aalajangersakkami ingerlatsiunnaarnermi akileraarusiinissamut piffissaritinneqartoq sioqqullugu ingerlatsiunnaarnissamut aningaasaqarnermi kajumissuseqartoqarsinnaammat eqqarsartoqariataarsinnaanera pinngitsoortinneqassaaq.

**Ilanngussaq 1**

|  |  |
| --- | --- |
| **Siunnersuut inatsimmut atuuttumut sanilliullugu** | |
| *Oqaasertaliussaq atuuttoq* | *Siunnersuut* |
|  | **§ 1**  Aningaasarsianit akileraarutit pillugit Inatsisartut inatsisaanni nr. 12, 2. november 2006-imeersumi, tak. Namminersorlutik Oqartussat inatsimmut nalunaarutaat nr. x, x. maj 2025-imeersoq, imatut allannguisoqarpoq.: |
| **§ 36 c**  *Imm.* *5*. Ilanngaasiisinnaanermut killiliineq nakkutigisaasumik akiitsut 5 mio. koruunit sinneqqappatsigit aatsaat pisinnaavoq. Ilanngaasiisinnaanermut killiliineq aamma nakkutigisaasumik akiitsut namminerisamik aningaasaatinut, ukiup aningaasarsiorfiusup naanerani allanit aningaasaliissutit (akiitsut) namminerisamillu aningaasaatinut sanilliullugit 2:1-imut nikingassuseqartinniarlugit, nuunneqartortaannut taamaallaat atorneqassaaq. Suliffeqarfissuup iluani nakkutigisaasunik akiitsoqarlunilu nakkutigisaasunik allanut akiitsoqarpat, ilanngaateqarnermik killiliineq suliffeqarfissuup iluani nakkutigisaasunik akiitsunut siullermik atorneqassaaq tulliullugulu nakkutigisaasunik allanut akiitsunut. | **1.** I § 36 c, imm. 5,”2:1” imatut: ”4:1 allanngortinneqarpoq. |
| **§ 38.** Pappiaqqat nalillit § 16, imm. 1-imi 2-milu taaneqartut pigisallu, akileraartussaasup inuussutissarsiummigut imaluunniit iluanaarniarnermigut pissarsiarisimasai, takuuk § 34, nr. 2, kingusinnerpaamik tunineqarsimasutut isigineqassapput § 1 imaluunniit § 2, imm. 1 naapertorlugu akileraartussaanerup taamaatinnerani.  Imm. 2. Aningaasaliinermut isumaqatigiissutit § 17, imm. 1-imi pineqartunut ilaasut, kingusinnerpaamik § 1, imm. 1. nr. 1 aamma 2 malillugit akileraartussaanerup atorunnaarnerata nalaani tunineqarsimasutut isigineqassapput.  Imm. 3. Pisassarisat § 18, imm. 1-imi ilaatinneqartut kingusinnerpaamik tunineqarsimasutut isigineqassapput § 1, imm. 1, nr. 1 aamma 2 naapertorlugit akileraartussaanerup atorunnaarnerani.  Imm. 4. Immikkoortuni 1-imiit 3-mut taaneqartunik aningaasaliinermut isumaqatigiissutinik pigisat tunineqarneranni akiusutut isigineqassaaq akileraartussaanerup atorunnaarnerani naliginnaasumik niuernermi nalingat.  Imm. 5. Immikkoortuni 1-imiit 3-mut taaneqartunik aningaasaliinermut isumaqatigiissutit pigineqartut akileraartussaanerup atorunnaarnerani nalinginnaasumik niuernermi nalingat pisiarineranni akiusutut isigineqassaaq. | **2.** § 38,Imatut oqaasertalerneqarpoq:  ” **§ 38.** Inuk ingerlatseqatigiiffilluunniit § 1 imaluunniit §2 malillugit akileraartussaajunnaarpat imaluunniit inuk ingerlatseqatigiiffilluunniit nunami allami, tassani ilanngullugit Danmarkimi, akileraartarneq pillugu isumaqatigiissummi aalajangersakkat malillugit nunami allami, tassunga ilanngullugu Danmarkimi aamma Savalimmiuni, angerlarsimaffeqartutut isigineqarpat, pigisat akiitsullu Kalaallit Nunaanni akileraartarnermi suli ilanngitsut piffissamit nuuffimmit tunineqartutut isigineqassapput. Aningaasat akilerneqartut piffissami nuuffimmi niuernermi nalinginut annertussusilerneqassapput. Tamanna aamma ingerlatseqatigiiffiit peqatigiiffiillu il.il. § 1-imi ilaasut atorunnaarpata imaluunniit § 3 oqaaseqatigiit siulliat malillugu toqusoqarnera pissutigalugu akileraartussaannginnermut ikaarsaariarnermi ingerlatsiunnaarnermi atuutinnginneranut atuuppoq.  *Imm. 2.* Immikkoortuni 1-imi taaneqartunik aningaasaliinermut isumaqatigiissutit pigineqartut akileraartussaanerup atorunnaarnerani nalinginnaasumik niuernermi nalingat pisiarineranni akiusutut atorneqassaaq.  *Imm. 3.* Piffissami ingerlatseqatigiiffiup il.il. § 1, imm. 1, nr. 3-13 malillugit akileraartuujunnaarnerani imaluunniit ingerlatseqatigiiffik il.il. marloqiusamik akileraartarneq pillugu isumaqatigiissummi aalajangersakkat malillugit nunami allami, tassunga ilanngullugit Danmarkimi aamma Savalimmiuni, angerlarsimaffeqalerpat, suliffeqarfimmik atorunnaarsitsinermi aningaasat sinneruttut, atorunnaarsitsinermi aningaasat sinneruttutut piffissami akileraartuunerup atorunnaarnerani ingerlatseqatigiiffimmi piginneqataasunut pissarsiaritinneqartussaanikuusut amerlaqataattut naatsorsorneqassapput. Aningaasat sinneruttut oqaaseqatigiit siulliat malillugu naatsorsorneqartut § 86, imm. 2 oqaaseqatigiit siulliat aappaallu malillugit pissarsiatut isigineqartut atorunnaarsitsinerup kinguneranik ingerlatsiunnaarnermi atuutinngillat. Akileraarutit akilerneqartut, piginneqataassutinik piginnittoq oqaaseqaatigiit siulliat aappaallu malillugit akileraarutit akilerneqartut piginneqatigiissutinik piginnittoq § 16, imm. 2 malillugu piginneqatigiissutinit pissarsianit akileraartinneqarpat appartinneqassapput. Pissarsianit akileraarutit § 88-imi piffissarititat malillugit qaammatip tamakkiisumik akileraartuujunnaarnerup kingorna qaammammi nalunaarutigineqassapput ilanngaatigineqarlutillu.  *Imm. 4.* Aqutsisut atorunnaarsitsinermillu suliaqartoq ingerlatseqatigiiffiit peqatigiiffiillu akileraarunnaarneranni § 1, imm. 1, nr. 3-13 malillugu akileraartut ingerlatsiunnaarnerup kingorna qaammat ataaseq qaangiutinnagu ukiup isertitaqarfiusup naanerani isertitanik naatsorsuinermik nalunaarut akileraaruseriffimmut nassiutissavaat. Akileraaruseriffiup qinnuiviginnittoqarneratigut pissutsit immikkut ittut pissutissaqartitsippata nalunaaruteqarnissamut piffissarititaq kinguartissinnaavaa. Oqaaseqaatigiit siulliat aappaallu inuit inatsisit tunngavigalugit inuttut isigineqartut aalajangersimasumik ingerlatsiviisa atorunnaarneranni atuupput, tak. § 2, imm. 1 nr. 10.” |
| **§ 39 a**  *Imm. 6.* Aningaasat soraarnerussutisiaqarnissamut aaqqissuussinernit imm. 1-imi 2-milu taaneqartunit, soraarnerussutisiaqarnissamut aningaasaateqarfinni imaluunniit inuunermut soraarnerussutisiaqarnissamullu sillimmasiisarfinni Kalaallit Nunaanni angerlarsimaffeqartuni pilersinneqarsimasunit, aammalu atorfinitsitaanermut atatillugu pilersinneqarsimasunit ukiuni marlunni ingerlaavartumik tunniunneqartartussat amerlaqataat ataasiaannartumik tunniunneqarsinnaapput. | **3.** § 39 a, imm. 6, imatut oqaasertalerneqarpoq:  ”*Imm. 6.* Aningaasat soraarnerussutisiassanik ileqqaartarfinni aamma soraarnerussutisiassanik sillimmasiisarfinnit Danmarkimi angerlarsimaffeqartunit pilersinneqartunit atorfeqarnermilu pilersinneqartunit soraarnerussutisiassanik aaqqissuussinernit imm.1 aamma 2-mi taaneqartunit ukiut marluk amerlaqataannik annertussuseqartut akilerneqartut, ataasiartumik akilerneqarsinnaapput.” |
| **§ 44.** Inuunermut sillimmasiinernit aamma soraarnerussutisiaqarnissamut aaqqissuussinernit iluanaarutit aningaasarsiat akileraaruteqaataasussat naatsorsorneranni ilanngunneqassapput.   *Imm. 2.*  Imm. 1 makkununnga atuutinngilaq:  1) [...]  [..]  5) naafferartumik akilersuilluni soraarnerussutisiaqarnissamut toqqorsivimmit, soraarnerussutisiaqarnissamut ingerlatseqatigiiffimmit Kalaallit Nunaanni angerlarsimaffilimmit, soraarnerussutisiaqarnissamut ingerlatseqatigiiffimmut Kalaallit Nunaanni angerlarsimaffeqarani, sillimmasiisarfiit pillugit inatsimmi ilaasumut,  Finanstilsynimit akuerineqartumik, sillimmatit imaannik nuussinermi iluanaarutit, naafferartumik akilersuilluni soraarnerussutisiaqarnissamut nuussereernermi akiliinernit, naafferartumik akilersuilluni soraarnerussutisiaqarnissamut toqqorsivimmi imarisat amerlisimanerannit iluanaarutit imm. 1-imi atuupput | **4.** § 44, imm. 2, nr. 5, atorunnaarsinneqarpoq. |
| **§ 86**  *Imm. 2.* Suulluunniit aktiaatilinnut iluanaarutitut pisassanngortinneqartut tamarmik iluanaarutisiatut isigineqarput, aktialli akilersinnagit aktiaatilinnut tunniunneqartut aammalu akiliisinnaajunnaarnermi pigisat aningaasanngorlugit naatsorsorneranni iluanaarutit pinnagit. Amerlanerpaanik aktiaateqartup selskabi, selskabimut allamut aamma pineqartup amerlanerpaanik aktiaateqarfigisaanut aktianik tunisisimasumik akiliisinnaajunnaartutut unitsippagu, akiliisinnaajunnaarnermi pigisat aningaasanngorlugit naatsorsorneranni amerlanerpaanik aktiaateqartup iluanaarutai § 16, imm. 2-mi maleruagassiat malillugit, iluanaarutitulli isigalugit, naatsorsorneqassapput. Pissutsit taakku aamma anpartinik piginnittunik iluanaarutisititsinermi atupput. | **5.** I § 86, imm. 2, oqaaseqatigiit aappaata kingorna ilanngunneqarpoq:  ”Pissarsiatut aamma isertitatut § 38, imm. 3 malillugu naatsorsorneqartutut isigineqarput.” |
| **§ 87.** Selskabi sulisorisat aktiaataannik utertitsilluni sulisorisanut allanut tuneqqitassanik pisisoq iluanaarutisianit akileraarutit selskabip akileraarfittut kommuniani, tak. § 68, qaammatisiutit malillugit ukiumi pineqartumi procenti akileraarusiissut tamarmiusoq, tak. §§-it 61-imiit 63-imut, aamma procenti selskabip akileraarutissaata § 60-imi aalajangersarneqartup assigiinngissutaattut annertutigisoq akileraarutinut ilanngaatigissavaa.  Imm. 2. […]  [..]  Imm. 4. […] | **6.** § 87-imi imm. 5-itut ilanngunneqarpoq:  ”*Imm. 5.* Ingerlatseqatigiiffiup isertitanit § 38, imm. 3 malillugu imm. 1-imi taaneqartutut naatsorsorneqartunit pissarsiat akileraarutai ilanngaatigissavai.” |
| **§ 105.** Taamatut § 102-mi oqaatigineqartutut pillarneqassaaq kinaluunniit piaaraluni mianersuaalliorujussuarluniluunniit:  1) […]  [..]  8) […] | **7.** I § 105, imm. 1-imi nr. 9-tut ilanngunneqarpoq:  ”9) § 38, imm. 4 malillugu akileraartuujunnaarnermik piffissaq eqqorlugu nalunaarutiginninngitsoq.” |
|  | **§ 2**  Inatsisartut inatsisaat 1. januar 2026 atuutilersinneqarpoq, takujulli imm. 3.  *Imm. 2.* Inatsisartut inatsisaat ukiumit isertitaqarfiusumit 2026-imit atuutilersinneqarpoq.  *Imm. 3.* § 1-imi, nr. 2, imm. 3 (§ 38, imm. 3-tut siunnersuutigineqartoq), ingerlatseqatigiiffinnut §1, imm. 1, nr. 3-13 malillugu akileraartuujunnaartunut 1. juni 2025-mit atuuppoq. Pissarsianit akileraarutit, akilerneqartussat 2025-mi atorunnaassapput, oqaaseqatigiit siullianni ilaasut 15. januar 2026 nallertinnagu nalunaarutigineqassapput aammalu 1. februar 2026 akiligassanngussallutik. |